b'\n_START_ARTICLE_\nRatilinis kontaktinis l\xc4\x99\xc5\xa1is\n_START_PARAGRAPH_\nRatilinis kontaktinis l\xc4\x99\xc5\xa1is (angl. circle contact lens), rainel\xc4\x97s didinimo kontaktinis l\xc4\x99\xc5\xa1is (angl. big eye contact lens )\xc2\xa0\xe2\x80\x93 kosmetinis kontaktinis l\xc4\x99\xc5\xa1is, kurio pagrindin\xc4\x97 paskirtis sudaryti vaizd\xc4\x85, kad akies rainel\xc4\x97 yra didesn\xc4\x97. Tokie kontaktiniai l\xc4\x99\xc5\xa1iai madingi Piet\xc5\xb3 Kor\xc4\x97joje, Japonijoje, Taivane, Kinijoje. Rinkoje jie pasirod\xc4\x97 apie 2004\xc2\xa0m.\n_START_SECTION_\nSandara\n_START_PARAGRAPH_\nRatiliniai l\xc4\x99\xc5\xa1iai vizualiai padidina aki\xc5\xb3 raineli\xc5\xb3 skersmen\xc4\xaf, suteikia norim\xc4\x85 spalv\xc4\x85 ir fakt\xc5\xabr\xc4\x85._NEWLINE_JAV pardavin\xc4\x97jam\xc5\xb3 \xc4\xafprastini\xc5\xb3 kontaktini\xc5\xb3 l\xc4\x99\xc5\xa1i\xc5\xb3 vidutinis skersmuo yra 14\xe2\x80\x9316\xc2\xa0mm. Ratilini\xc5\xb3 kontaktini\xc5\xb3 l\xc4\x99\xc5\xa1i\xc5\xb3 skersmuo pana\xc5\xa1us, neb\xc5\xabna didesnis kaip 15\xc2\xa0mm, kadangi nuolat d\xc4\x97vimi didesnio skersmens l\xc4\x99\xc5\xa1iai kenkt\xc5\xb3 akims. Kartais apra\xc5\xa1ant toki\xc5\xb3 l\xc4\x99\xc5\xa1i\xc5\xb3 skersmen\xc4\xaf nurodomas 16 ar 18\xc2\xa0mm, ta\xc4\x8diau tai tik ratilinio l\xc4\x99\xc5\xa1io vizualinio efekto \xc4\xafvertinimas._NEWLINE_Ratiliniai l\xc4\x99\xc5\xa1iai nuo paprast\xc5\xb3 raineli\xc5\xb3 spalv\xc4\x85 kei\xc4\x8dian\xc4\x8di\xc5\xb3 kontaktini\xc5\xb3 l\xc4\x99\xc5\xa1i\xc5\xb3 skiriasi tuo, kad spalvota yra ne tik rainel\xc4\x99 dengianti dalis, bet gerokai platesnis \xc5\xbeiedas. Taip sudaromas vaizdas, kad rainel\xc4\x97 yra didesn\xc4\x97, o kartu atrodo, kad didesn\xc4\x97 visa akis._NEWLINE__NEWLINE_Centrin\xc4\x97 ratilinio l\xc4\x99\xc5\xa1io dalis yra permatoma ir bespalv\xc4\x97, kad l\xc4\x99\xc5\xa1ius d\xc4\x97vin\xc4\x8diojo rega likt\xc5\xb3 ai\xc5\xa1ki._NEWLINE_Pirmieji ratiliniai l\xc4\x99\xc5\xa1iai, kuriais buvo prad\xc4\x97ta prekiauti, buvo metiniai. J\xc5\xb3 madai paplitus dabar gaminami viendieniai, dvisavaitiniai, m\xc4\x97nesiniai ratiliniai l\xc4\x99\xc5\xa1iai.\n_START_SECTION_\nPopuliarumas\n_START_PARAGRAPH_\nRatiliniai l\xc4\x99\xc5\xa1iai yra populiar\xc5\xabs paaugli\xc5\xb3 ir jaunimo tarpe. \xc5\xa0iuos l\xc4\x99\xc5\xa1ius naudoja kaip madingus aksesuarus, o ne kaip medicinos \xc4\xaftaisus. Pvz., Honkonge tokius l\xc4\x99\xc5\xa1ius d\xc4\x97vi daug jaun\xc5\xb3 moter\xc5\xb3 modeli\xc5\xb3 kaip madingumo \xc5\xbeym\xc4\x99. Azijoje ratilinius l\xc4\x99\xc5\xa1ius pardavin\xc4\x97ja net kai kuriose parduotuv\xc4\x97se. Juos galima pirkti be recept\xc5\xb3 (0,00 dioptrij\xc5\xb3, kitaip plano) arba su receptais (karti koreguoja regos a\xc5\xa1trum\xc4\x85). Vakar\xc5\xb3 pasaulyje prekybos ratiliniais l\xc4\x99\xc5\xa1iais legalumas priklauso nuo vietos \xc4\xafstatym\xc5\xb3. Pvz., JAV \xc5\xa1ie l\xc4\x99\xc5\xa1iai oficialiai laikomi medicinos \xc4\xaftaisais, juos pardavin\xc4\x97ti be recept\xc5\xb3 nelegalu.\n_START_SECTION_\nPavojai\n_START_PARAGRAPH_\nJAV ne kart\xc4\x85 buvo i\xc5\xa1kil\xc4\x99s \xc5\xa1i\xc5\xb3 l\xc4\x99\xc5\xa1i\xc5\xb3 saugos klausimas. Kai kurios kompanijos prekiauja ratiliniais l\xc4\x99\xc5\xa1iais, kuri\xc5\xb3 saugumo nepatvirtino sveikatos prie\xc5\xbei\xc5\xabros institucijos._NEWLINE_Daug ratilini\xc5\xb3 l\xc4\x99\xc5\xa1i\xc5\xb3 gaminami Kor\xc4\x97joje, kur j\xc5\xb3 kokyb\xc4\x99 pri\xc5\xbei\xc5\xabri Kor\xc4\x97jos Maisto ir vaist\xc5\xb3 administracija (angl. Korean Food and Drug Administration; KFDA)._NEWLINE_Manoma, kad vienas svarbesni\xc5\xb3 ratilini\xc5\xb3 l\xc4\x99\xc5\xa1i\xc5\xb3 keliam\xc5\xb3 pavoj\xc5\xb3 yra ragenos neovaskuliarizacija.'